Pakuotės lapelis: informacija vartotojui

## Bronchicum 11,25 mg kietosios pastilės

Čiobrelių sausasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu Jūsų savijauta per 7 dienas nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Bronchicum ir kam jis vartojamas
2. Kas žinotina prieš vartojant Bronchicum
3. Kaip vartoti Bronchicum
4. Galimas šalutinis poveikis
5. Kaip laikyti Bronchicum
6. Pakuotės turinys ir kita informacija

1. Kas yra Bronchicum ir kam jis vartojamas

Bronchicum sudėtyje yra sausojo čiobrelių ekstrakto.

Tradicinis augalinis vaistas, kurio indikacijos pagrįstos tik ilgalaikiu vartojimu, skirtas peršalus atsikosėjimui palengvinti.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

2. Kas žinotina prieš vartojant Bronchicum

Bronchicum vartoti negalima:

* jeigu yra alergija čiobreliams arba bet kuriems kitiems lūpažiedžių (*Lamiaceae*) šeimos augalams, arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės

Jei pablogėja būklė, atsiranda dusulys, karščiavimas ar pūlingi skrepliai, būtina kreiptis į gydytoją arba kitą sveikatos priežiūros specialistą.

**Vaikams**

Jaunesniems kaip 6 metų vaikams vartoti nerekomenduojama.

Kiti vaistai ir Bronchicum

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Duomenų apie sąveiką nėra.

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Kadangi reikiamų duomenų apie vartojimą nėštumo ir žindymo metu nėra, kaip bendra atsargumo priemonė nėščiosioms ir žindyvėms vaisto vartoti nerekomenduojama.

Vairavimas ir mechanizmų valdymas

Duomenys neaktualūs.

Bronchicum sudėtyje yra sacharozės

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

3. Kaip vartoti Bronchicum

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

*Suaugusiems, įskaitant senyvus, ir vyresniems kaip 12 metų paaugliams*

Sučiulpti po 2 kietąsias pastiles kelis kartus per parą (iki 8 kartų per parą). Paros dozė – 16 pastilių.

*Vaikams ir paaugliams nuo 6 iki 12 metų amžiaus (apie 20-43 kg kūno svorio)*

Sučiulpti po 1-2 kietąsias pastiles kelis kartus per parą (iki 8 kartų per parą). Paros dozė – 8‑16 pastilių.

*Vartojimo trukmė*

Jei simptomai išlieka ilgiau nei savaitę laiko, reikėtų kreiptis į gydytoją arba kitą sveikatos priežiūros specialistą.

*Vartojimo būdas*

Kietosios pastilės yra čiulpiamos reguliariais laiko intervalais.

#### **Pamiršus pavartoti Bonchicum**

Negalima vartoti dvigubos dozės norint kompensuoti praleistą dozę.

Ką daryti pavartojus per didelę Bronchicum dozę?

Šio vaisto perdozavimo ar apsinuodijimo juo simptomų nežinoma.

Gali pasireikšti toliau paminėtas šalutinis poveikis, kuris gali būti stipresnis. Tokiu atveju kreipkitės į gydytoją, kuris nuspręs, ar reikia imtis kokių nors priemonių.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

*Nežinomas (dažnis negali būti apskaičiuotas pagal turimus duomenis)*

Skrandžio sutrikimai, padidėjusio jautrumo reakcijos, anafilaksinis šokas, angioneurozinė edema (sunki alerginė reakcija, pasireiškianti patinimu).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu [NepageidaujamaR@vvkt.lt](mailto:NepageidaujamaR@vvkt.lt), taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5. Kaip laikyti Bronchicum

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Bronchicum sudėtis

- Veiklioji medžiaga yra čiobrelių sausasis ekstraktas. Vienoje kietojoje pastilėje yra 11,25 mg *Thymus vulgaris* L. ir/ar *Thymus zygis* L., *herba* (vaistinių čiobrelių žolės) sausojo ekstrakto (2,5-5:1), atitinkančio 100 mg skystojo čiobrelių ekstrakto (1:2-2,5), kurio ekstrakcijos tirpiklis:amoniako tirpalas 10 % (m/m) : glicerolis 85 % : etanolis 90 % (V/V) : vanduo (1:20:70:109).

* Pagalbinės medžiagos yra sacharozė, povidonas, levomentolis, cineolis, stearino rūgštis, bevandenis koloi­di­nis silicio dioksidas, magnio stearatas, gumiarabikas.

Bronchicum išvaizda ir kiekis pakuotėje

Kietosios pastilės.

Pastilė apvali, šiek tiek iš abiejų pusių išgaubta, kreminės spalvos, šiek tiek marga.

PVC/PVDC ir aliuminio folijos lizdinė plokštelė, kurioje yra 10 kietųjų pastilių. Kartono dėžutėje yra 20 kietųjų pastilių.

Registruotojas ir gamintojas

*Registruotojas*

UAB “SANOFI-AVENTIS LIETUVA”

A. Juozapavičiaus g. 6/2

Vilnius LT-09310

Lietuva

*Gamintojas*

Sanofi-Aventis Sp. z o.o.

Drug Production ant Distribution Plant

ul. Lubelska 52

35-233 Rzeszów

Lenkija

Jeigu apie šį vaistą norite sužinoti daugiau, kreipkitės į registruotoją.

|  |
| --- |
| UAB “SANOFI-AVENTIS LIETUVA”  A. Juozapavičiaus g. 6/2  Vilnius LT-09310  Tel. + 370 5 275 52 24 |

Šis pakuotės lapelis paskutinį kartą peržiūrėtas 2017-10-04

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>